作者：王沂孙
词牌/韵律：一萼红

paragraphs: 翦丹云。
怕江皋路冷，千叠护清芬。
弹泪绡单，凝妆枕重，惊认消瘦冰魂。
为谁趁、东风换色，任绛雪、飞满绿罗裙。
吴苑双身，蜀城高髻，忽到柴门。
欲寄故人千里，恨燕支太薄，寂寞春痕。
玉管难留，金樽易泣，几度残醉纷纷。
谩重记、罗浮梦觉，步芳影、如宿杏花村。
一树珊瑚淡月，独照黄昏。